Kegyelem nektek és békesség Istentől a mi Atyánktól és az Úr Jézus Krisztustól!

2Kor 5, 1-10  
*Tudjuk pedig, hogy ha földi sátorunk összeomlik, van Istentől készített hajlékunk, nem kézzel csinált, hanem örökkévaló mennyei házunk. 2Azért sóhajtozunk ebben a testben, mivel vágyakozunk felölteni rá mennyből való hajlékunkat, 3ha ugyan nem bizonyulunk felöltözve is mezíteleneknek. 4Mert mi is, akik e sátorban vagyunk, megterhelten sóhajtozunk, minthogy nem szeretnénk ezt levetni, hanem felölteni rá amazt, hogy a halandót elnyelje az élet. 5Isten pedig, aki minket erre felkészített, a Lélek zálogát adta nekünk. 6Tehát mindenkor bizakodunk, és tudjuk, hogy amíg a testben lakunk, távol lakunk az Úrtól; 7mert hitben járunk, nem látásban. 8De bizakodunk, és inkább szeretnénk elköltözni a testből, és hazaköltözni az Úrhoz. 9Ezért arra törekszünk, hogy akár itt lakunk még, akár elköltözünk, kedvesek legyünk neki. 10Mert mindnyájunknak leplezetlenül kell odaállnunk Krisztus ítélőszéke elé, hogy mindenki megkapja, amit megérdemel, aszerint, amit e testben cselekedett: akár jót, akár gonoszat.*

Isten kedves Gyülekezete!

Furcsa és nagyon beszédes az az ellentét, ami megfigyelhető ilyenkor Óév estéjén. A világ, már ilyenkor a délutáni – kora esti órákban is azzal van elfoglalva, hogy hangos legyen: durrogjon és lármázzon, valami nagy dáridóval ünnepeljen, szó szerint, valami nagy durranásra vágyik. Ehhez képest a keresztény ember időt szakít, ha teheti itt a templomban, az elcsendesedésre és így tekint rá arra, hogy mit is érdemes ma ünnepelnie.  
Az Istentől eltávolodott világ egészen egyszerűen nem találja az ünnepét. Ami nem is csoda, hiszen abba nem nagyon van mit ünnepelni, hogy december 31. után január elseje következik. Ez nem érdem, sőt se nem jó, se nem rossz önmagában. Azon sem lehet nagyon csodálkozni, hogy 2024 után 2025 következik. Ez egyszerű matematika és már a kisiskolások is tudnak számolni.   
És – engem legalábbis – az sem indít különösebb örömre, hogy egy új naptárat helyezhetek ki a falra.

Ilyenkor azonba, ahogy tűzijátékot és más hangos-fényes durrogó dolgokat lő az ember az ég felé, mintha épp azt kiáltaná, hogy: „nem tudom ki vagyok, nem tudom mit kezdjek magammal, nem tudom hol a helyem!”. Én ilyenkor úgy hallom, mintha az ember belekiáltana az univerzum végtelenjébe – részben segélykiáltásként, részben a kapcsolatfelvételben reménykedve – és várná, hogy valaki válaszoljon, valaki megadja azt a választ, amit keres, valaki azt mondja: „Ne izgulj, ha te nem is tudod, hogy ki vagy, hogy hová tartasz, te számomra kedves, becses vagy és én kézben tartom az életed, kézben tartalak téged!”.  
Érzi az ember, hogy itt a földön állva valami hiánya van, és ennél feljebb akar emelkedni. A Megváltó Úrig azonban nem akar igazán eljutni, így megelégszik, vagy legalábbis próbál megelégedni a köztessel, ami feljebb van mint ő, de még jól látható, még jól hallható. Égre lőtt fények és hangos trombita szó. Ennél tovább Isten nélkül valóban nem is lehet jutni.   
Ahogy a mai alapigénben Pál apostol is írja: „*Tudjuk pedig, hogy ha földi sátorunk összeomlik, van Istentől készített hajlékunk, nem kézzel csinált, hanem örökkévaló mennyei házunk. 2Azért sóhajtozunk ebben a testben, mivel vágyakozunk felölteni rá mennyből való hajlékunkat”*.  
Vágyakozik minden ember, de sokak a sóhajt, a fohászt, a reménykedő hitet mégsem tudják másként kifejezni, mint egy-egy robbanással. De ahogy az ilyen robbanások hangja és fénye is hamar semmivé lesz, úgy lesz céltalanul elhalttá minden ilyen címzetlen jajjszó, sóhajtás és reménytelen, bizalmatlan Istenre tekintés.

Bár az üdvtörténeti eseményeket tekintve a keresztény ember számára Óév estéje nem kiemelt ünnep, mégis úgy látom, hogy sokkal inkább válik az Isten előtti megállással és elcsendesedéssel öröm ünneppé ez az este, mint az utcai tomboló tömegek számára.   
Elcsendesedni, megállni nem jelent szomorú, depresszív hangulatot. Mert igen, valószínűleg mindenki, aki meg tud állni, az találkozni fog az emlékeivel, a hibáival, a fájdalmaival, a gyászával, a saját hitetlen pillanataival is, és ezek elől bizony sokan menekülnek ma. Pedig nem kellene. Isten előtt van ideje a bűnbánatnak, a sírásnak, a segélykiáltásnak.   
De nem azért van ideje, mert akkor ott is kell maradni, hanem azért, hogy megtapasztalhassuk: „Igen, ott van az én mélységem, de Krisztus megszabadít.”. Hogy bármilyen mélységed közepedte is tisztán láthatóvá és megtapasztalhatóvá válik az igazi ünnep. Igaza van Pál apostolnak minkor azt írja igénkben: „*4Mert mi is, akik e sátorban vagyunk, megterhelten sóhajtozunk, minthogy nem szeretnénk ezt levetni, hanem felölteni rá amazt, hogy a halandót elnyelje az élet.”*.   
Sóhajtozni a keresztény ember is tud. És amíg nem tehetetlen önsajnálat, vagy remény nélküli károgás az, amit ez takar, addig van is helye az Úr előtt. Sóhajtunk, ez természetes. Mindenkinek meg van a maga keresztje, ahogy szoktuk is mondani és akkor még nem is beszéltünk azokról a félelmekről és fájdalmakról, amik mindannyiunkat terhelnek, mint a háború, vagy a testi, lelki fájdalmak, betegségek és vívódások sora.   
A Krisztust követő ember nem válik mentessé ezektől, hiszen Jézus sem volt mentes mindezektől és nekünk sem azt ígéri, hogy ezek alól kapunk általa felmentést.  
Ne ringassa megát senki se abba a tévképzetbe, hogy Isten úgy bánik a keresztény emberrel, mint ahogy tornaórai felmentéssel rendelkezőkkel a tanár. Hogy ugyan végig kell ülniük az órát, de csak oldalról, a padról szemlélve a többiek izzadását. A keresztény ember részese marad a világnak. Nem mentesül a földi vándorút alól.

Ahogyan alapigénkben a sátor példájával tanítja a korinthusi gyülekezetet Pál, úgy ezt mi is ismerjük és tapasztaljuk. Sátor, mint, ahogyan a pusztai vándorlás során is a sátornál ünnepeltek, tartották meg az istentiszteletet. Tudták, hogy az még nem az igazi. De hitték bízva az Isten ígéretében, hogy meg fogják majd tapasztalni az igazit, a teljeset, az ígéretben szereplőt. De közben valóban ott volt a bukás, a félelem, a harc, - nem emelte ki őket az Úr és repítette el őket Kánaánig, de végig velük maradt hűségesen és vezette őket. Teljessé tette a szabadítást, ahogyan már kezdetben kijelentette nekik.   
Ma te is vándorolsz. Még csak sátornál tartott ünnepen tudsz megállni, még nem látod és tapasztalod az ünnep, a szabadítottságod igazi teljesességét. De az Úr veled is hűségesen együtt vándorol és ennek számtalan jelét adja az életedbe.   
Talán éppen ezért tud más, sokkal valódibb ünneppé lenni a keresztény ember életében mégis egy olyan egyszerű nap is, mint december 31. Megállunk és vissza is tudunk tekinteni, vagy akár előre is igazi bizonyossággal, nem pedig létbizonytalanságban.   
Hátra tudunk tekinteni úgy, ahogyan a homokos tengerparton sétáló kételkedő embert is hívja az Úr a példatörténetben és megtapasztalhatjuk, láthatjuk a mögöttünk maradt lábnyomok által, hogy Isten hogyan vándorolt mindvégig velünk, sőt, hogyha kellett, akkor hogyan hordozott minket. Mert nem egy, hanem két pár lábnyom halad a homokban, vagy ha egy, az azért, mert Isten felemelt, mikor a lábad kőbe botlott és fájt.  
Előre tekintve pedig nem homályos célokat és bizonytalan ígérgetések ködösítését látjuk, hanem a fényesen, igazán ünnepi díszben és hangoktól pompázó mennyei hazát.   
Amikor tehát a keresztény ember megáll és elcsöndesedik, akkor nem pillanatnyi fényekkel vakítja el magát, vagy hangos durranásokkal teszi süketté magát a világ fájdalmaira, hanem élesre hangolja a szemét és a fülét, hogy jól lássa és hallja az ő Megváltóját és értse, és igazán ünnepelhesse, hogy neki örök otthona, örök élete van az Úr közelében. Így írja Pál: „*6Tehát mindenkor bizakodunk, és tudjuk, hogy amíg a testben lakunk, távol lakunk az Úrtól; 7mert hitben járunk, nem látásban. 8De bizakodunk, és inkább szeretnénk elköltözni a testből, és hazaköltözni az Úrhoz.”*.

Érzi a vágyakozást, a valami máshoz, Valaki többhöz való tartozását a keresztény ember is a világban, de ő nem valami köztes erőt keres, úgymond ég és föld között, hamis fényeket készítve, hanem tudja, hogy a Szabadító Úrhoz vágyódik.   
Tudjuk, mi a különbség, a földi, a köztes, és a mennyei között. Megtapasztaltuk és nem akarjuk elfelejteni egy pillanatra se. Ez által pedig különbség lesz az ünnepünkben is. Találó ezen a ponton talán a vicc, hogy *mekkora a különbség a geológia és a teológia között?* – *Hát föld és ég.* – És valóban így is van az ünnepünk kapcsán is. Ha világi ünnepléshez ragaszkodunk és nem a mennyeihez, akkor meg fogjuk tapasztalni, hogy bizony ekkora az örömünkben is a különbség. Ez pedig egészen egyszerűen azért van, azért lehet így, mert élő kapcsolatunk lehet a Lélek által az Úrral. Olyan kapcsolatot, olyan közösséget vállal veled is az Úr, amiben már ma igazi örömöd lehet és amikor ma megállsz Vele és Előtte, akkor nem a félelem, a bánat, vagy a holnap bizonytalansága lesz úrrá rajtad, hanem a hála ünnepi szava. Így tapasztaljuk mi azt, amit Pál ír alapigénkben: „*9Ezért arra törekszünk, hogy akár itt lakunk még, akár elköltözünk, kedvesek legyünk neki.”*.  
Kedvesnek lenni az Úr előtt, azaz örömmel megtartani azt, amire Ő hív el bennünket, amire Ő megszabadított bennünket, amire Ő kegyelemmel, Krisztussal utat adott neked. Éljünk, higgyünk és cselekedjünk Jézus tanúsága szerint tegnap, ma és holnap is. Nem azt kívánom hát, hogy legyen boldog az új éved, hanem hogy legyen Krisztushoz nagyon közeli, Vele megélt ünnep az új éved minden napja! Ámen